ททท.สำนักงานประจวบคีรีขันธ์ ระดมศิลปินแจ๊สที่มีชื่อเสียง ทั้งในและต่างประเทศ ร่วมงานเทศกาลดนตรีแจ๊สที่หัวหิน
การท่องเที่ยวแห่งประเทศไทย (ททท.) สำนักงานประจวบคีรีขันธ์ ระดมศิลปินแจ๊สที่มีชื่อเสียง ทั้งในและต่างประเทศ ร่วมงานเทศกาลดนตรีแจ๊สที่หัวหิน พร้อมจัดดินเนอร์การกุศลหารายได้มอบให้วงดนตรีโรงเรียนวังไกลกังวล          นางสาวโศรยา หอมชื่น ผู้อำนวยการ การท่องเที่ยวแห่งประเทศไทย (ททท.) สำนักงานประจวบคีรีขันธ์ เปิดเผยว่า ททท.สำนักงานประจวบคีรีขันธ์ ได้ร่วมกับเทศบาลเมืองหัวหิน และหน่วยงานที่เกี่ยวข้องทั้งภาครัฐ ภาคเอกชน จัดงานเทศกาลดนตรีแจ๊ส "Hua Hin International Jazz Festival 2019" ระหว่างวันที่ 7-8 มิถุนายน 2562 เพื่อส่งเสริมการท่องเที่ยวเมืองหัวหิน กระตุ้นเศรษฐกิจในพื้นที่ โดยมีกิจกรรมการแสดงดนตรีแจ๊ส 2 เวที ได้แก่ เวทีอาร์ตสเตจ ตั้งอยู่บนถนนดำเนินเกษม เป็นเวทีการแสดงดนตรีของศิลปินไทยที่จะแสดงต่อเนื่อง คืนละกว่า 10 วง และเวทีบีชสเตจตั้งอยู่ที่ริมชายหาดหัวหินหน้าโรงแรมเซนทาราแกรนด์ เป็นเวทีดนตรีแจ๊สนานาชาติ รวมศิลปินและนักดนตรีกว่า 300 คน ทั้งจากทวีปอเมริกา ยุโรป อเมริกาใต้ แอฟริกา เอเชีย และภูมิภาคอาเซียน          นอกจากนี้ยังมีกิจกรรมสร้างสีสันด้วยการแสดงดนตรีแจ๊สตามสถานที่สำคัญของเมืองหัวหิน สถานที่ท่องเที่ยว ศูนย์การค้าและโรงแรมชั้นนำ การเดินขบวนพาเหรดของนักดนตรีแจ๊สรอบเมืองหัวหิน และการจัดงานดินเนอร์การกุศล เพื่อหารายได้มอบให้วงดนตรีโรงเรียนวังไกลกังวลด้วย